Tatra (gebergte) - Wikipedia
Tatra (Slowaaks en Pools Tatry) is 'n bergreeks in die geologiese Fatra-Tatra-gebied en maak deel uit van die groter Karpate-gebergte. Die grootste deel van die Tatra lê in Slowakye, 'n kleiner deel in Pole. Rysy in die Poolse Tatra is op 'n hoogte van 2 499 meter bo seevlak die hoogste bergpiek in die land, terwyl Gerlachovský štít op 'n hoogte van 2 655 meter die hoogste piek van die Tatra- asook die hele Karpate-gebergte is. Die Hoë Tatra is die enigste hooggebergte in die Karpate-reeks. Die grootste stad en bekendste toeristeplek in die Poolse deel van Tatra is Zakopane.
Die Tatra, soos gesien vanuit die Rysy-bergspits in Pole
Die Tatra-gebergte word verdeel in die
die Wes-Tatra (wat ook die Liptause Alpe genoem word, Slowaaks Západné Tatry, Pools Tatry Zachodnie),
die Oos-Tatra (Slowaaks Východné Tatry, Pools Tatry Wschodnie), wat verder verdeel word in die Hoë Tatra (Slowaaks Vysoké Tatry, Pools Wysokie Tatry) in die weste en die Belaanse Tatra (Slowaaks Belianske Tatry, Pools Tatry Bielskie) in die ooste.
Die sogenaamde Lae Tatra vorm 'n eie bergreeks en word deur die Liptause Bekken (Liptovská kotlina) met die Váhrivier van die Hoë Tatra geskei. In hierdie bekken lê ook die landskappe Liptov en Spiš (Pools Spisz). Wes van die Tatra lê die gewes Orava (Pools Orawa), terwyl die Tatra in die noorde aan die gewes Podhale en die Gorce- en Beskiede-bergreekse grens.
Die Slowaakse kant van die Tatra-gebergte met sy uitgestrekte bosse is op 19 November 2004 deur 'n sterk orkaan met windsnelhede van tot by 150 kilometer per uur verwoes.